Rocío Saiz

Rocío Saiz Madera (Madril, Madrilgo Erkidegoa,1991ko uztailaren 11) espainiar kantaria, aktorea, diziplina anitzeko artista eta LGBT aktibista da. 2022an, Lesbiana, Gay, Trans eta Bisexualen Estatuko Federazioak (FELGTBI+) Pluma Saria eman zion, LGTBIQ+ pertsonen eskubideak ikusarazten eta defendatzen egindako lana aitortzeko.

Ibilbidea 
Musika- eta antzerki-industrian trebatua, Emerge Management edo Plan B Music bezalako agentzietan lan egin du eta talde nazional ospetsuen koordinazioaz eta kudeaketaz arduratu da. 2019tik Ground Control Managementeko produkzio-arduraduna da, eta Hinds edo The Parrots bezalako artistak kontratatu ditu. 2021az geroztik, José Manuel Sebastiánek zuzendutako Radio 3eko Que parezca un accidente saioan ere parte hartzen du, astean behin “Tengo el coño en modo avión” izeneko atala du.

Musika-industriarekin eta sorkuntzarekin zerikusia duten proiektu paraleloetan parte hartzen du, eta Las Chillers taldearen eta Monterrosa bikote elektronikoaren (Enrique F. Apariciorekin batera) abeslaria eta liderra izan da. Besteak beste, jaialdi hauexetan aritu da: Bartzelonako Primavera Sound, Benidormeko Low festival, Austineko (Estatu Batuak) South by Southwest (SXSW), Summercase, Fuengirolako Fulanita fest-a edo Murtziako SOS 4.8 jaialdia.

2020an, Saiz Cuarentena Fest-en bultzatzaileetako bat izan zen. Streaming bidezko musika-jaialdia izan zen, eta COVID-19ren pandemiaren ondoriozko konfinamenduan izan zen. Hainbat artistak beren abestiak beren gelatik interpretatu zituzten, edonork ikus zitzan. Pandemia aldi horretan El País egunkariko Madrilgo atalean argitaratu zuen eta La Experiencia Personal tribunan ere parte hartu zuen.

Musikaren eremuan, Las Chillers taldetik eta Monterrosa bikote elektronikotik igaro ondoren, 2021ean Saizek Amor Amargo izeneko bakarkako lehen albuma aurkeztu zuen, Primavera Labelsek argitaratua. Disko hori Pop elektronikoko zazpi abestik osatu zuten, eta hausturei, segurtasun ezei eta minaren kudeaketa emozionalari buruzko abestiak izan ziren.

LGTBIQ+ ekintzaile gisa, ohiko gonbidatua da eztabaida- eta errebindikazio-guneetan. Musikaren Industriako Emakumeen Elkarteko (MIM) eta Keychangeko zuzendaritza-batzordeko kidea da. Sare horrek musika-industrian genero-berdintasunaren alde lan egiten du, sortzen ari diren emakume-talentuetan inbertitzen duen kanpaina baten bidez, genero-ikuspegia aztertzen du eta Europako jaialdietan parekotasun-konpromisoa sinatzera animatzen ditu. Gainera, 2022ko apirilaren 28an, Saiz Diputatuen Kongresura gonbidatu zuten Ikuspen Lesbikoaren Egunean hizlari gisa parte hartzera.

2022an, halaber, lehen aldiz aritu zen zineman, Zaida Carmonak zuzendutako La amiga de mi amiga komedia erromantiko lesbikoan. Filma horrek Bartzelonako Zinemaldi Internazionalean (D’A Film Festival) palmaresa jaso zuen . Saiz, besteak beste, Nausicaa Bonnin aktorearekin, Alba Cros zuzendariarekin, Christina Rosenvinge kantautorearekin eta Brigitte Vasallo idazlearekin aritu zen. Gainera, Amor Amargo albumeko kantetako bat, La Juventud izenekoa, film horretako soinu-bandan dago.

Diskografia 

 2021 – Amor amargo/ Maitasun mikatza. Primavera Labels

Sariak eta aintzatespenak 

 2022aren hasieran, Jägermeisterren musika-programak Saiz sartu zuen bere roster 2022ko artista garrantzitsuenetakotzat, eta urte osoan hainbat areto eta jaialditako haren agerpena aurreratu zuen.
 2022ko azaroan, Estatuko Lesbiana, Gay, Trans eta Bisexualen Federazioak (FELGTBI+) Pluma Saria eman zion, LGBT pertsonen eskubideak ikusarazten eta defendatzen egindako lana aitortzeko. Besteak beste, Chelo García-Cortés kazetariarekin, Lola Rodríguez aktorearekin eta Óscar Hernández Campano idazlearekin partekatu zuen saria Sar hori 2007an sortu zen eta talde horren sari garrantzitsuena da.

Erreferentziak

Kanpo estekak 

 Rocío Saizen Me acuesto, amo y me río con quién quiero zutabea El País egunkarian (2018ko maiatzaren 18a).
 Rocío Saizen Y, entre tanto, apoyando la cultura zutabea, El País egunkarian (2020ko martxoaren 29a).
 Radio 3n Que parezca un accidente.
 Musikaren Industriako Emakumeen Elkartearen (MIM) web orri ofiziala.
 YouTubeko La juventud (Amor amargo) filmaren bideoklipa.

Madrildarrak
Emakume abeslariak
Madrilgo abeslariak
Aktore lesbianak
Espainiako abeslariak
Emakume aktoreak
Madrilgo aktoreak
Espainiako emakume aktoreak
Emakume artistak
Madrilgo artistak
Espainiako artistak
Emakume aktibistak
Madrilgo aktibistak
Espainiako aktibistak